**TLAČOVÁ SPRÁVA**

BRATISLAVA, 27.9.2016

Asociácia pre kultúru, vzdelávanie a komunikáciu (ACEC)

**Poznáme finálové nominácie prvého ročníka ocenenia European Roma Spirit Award 2016**

Do prvého ročníka European Roma Spirit Award (ERSA) 2016, medzinárodného ocenenia aktivít a projektov, ktoré podporujú integráciu Rómov v Európe a prinášajú efektívne a fungujúce riešenia problémov rómskej komunity sa zapojilo 23 európskych krajín. Nominovaných bolo celkovo 65 jednotlivcov, organizácií a projektov.

„*Nominácie z 23 európskych krajín boli ukážkou výnimočných projektov a výsledkov práce organizácií a jednotlivcov, ktorí  významne prispievajú k zlepšeniu situácie Rómov v Európe. Prípravný a organizačný výbor mal veľmi ťažkú úlohu vybrať tých najlepších*“ hovorí autorka myšlienky projektu Ľubomíra Slušná-Franz, prezidentka ACEC.

Prípravný a organizačný výbor vybral zo všetkých právoplatných prijatých nominácií v piatich kategóriách tri finálové nominácie:

**1. Mimovládna organizácia:** „Impreuna“ Agency for Community Development Foundation (Rumunsko), Fundación Secretariado Gitano (Španielsko), Mladi Romi Herceg Novi (Čierna Hora)

**2. Spoločnosť/zamestnávateľ:** Hospital network Antwerp (Belgicko), The Roma Education Support Trust (Veľká Británia), Centrum for Education (Poľsko)

**3. Médiá:** TV Šutel (Macedónsko), Romea.cz (Česká republika), Romani Union of Slovenia (Slovinsko)

**4. Obec a mesto:** Spišský Hrhov (Slovensko), Berlin-Neukölln (Nemecko), Graz (Rakúsko)

**5. Osobnosť:** Veijo Baltzar (Fínsko), Ivailo Tournev (Bulharsko), Sampicha Suleiman (Grécko)

"*Prvý ročník ERSA prináša fascinujúcu diverzitu osudov ľudí, ktorí svoj život zasvätili rozvoju rómskeho života v Európe a ukazuje nielen množstvo výziev, ktorým Rómovia v Európe čelia, ale aj úžasnú predstavivosť a invenciu, s akou sa darí rozvíjať kvalitu života Rómov vo všetkých oblastiach. ERSA je zároveň praktickým naplnením myšlienky Rady Európy, že vlasťou Rómov je Európa a že Rómovia sú najskutočnejší z Európanov,* " skonštatoval predseda Prípravného a organizačného výboru, sociológ Michal Vašečka.

O laureátoch ocenenia European Roma Spirit Award 2016 bude rozhodovať Medzinárodná odborná porota v zložení **Ethel Brooks** (Rutgers School of Arts and Sciences), **Andrzej Mirga** (Rómsky vzdelávací fond), **Michael Kocáb** (aktivista, Česká republika) a **Mirjam Karoly** (Office for Democratic Institutions and Human Rights). Predsedníčkou Medzinárodnej odbornej poroty je **Věra Jourová**, eurokomisárka pre spravodlivosť, ochranu spotrebiteľa a rovnosť pohlaví.

Slávnostný galavečer odovzdávania medzinárodného ocenenia European Roma Spirit Award 2016 sa uskutoční v pondelok 10. októbra 2016 v Bratislave, pri príležitosti konferencie „Zlepšenie postavenia rómskej mládeže ako hnacej sily zmien“, ktorá je oficiálnym podujatím SK PRES 2016. Slávnostné podujatie bude možné sledovať online v priamom prenose na www.romaspirit.eu.

Kontakt pre médiá:

Jana Michaleková

Asociácia pre kultúru, vzdelávanie a komunikáciu (ACEC)

michalekova@acec.sk

0908 956 732

Doplniť o ERSA v SK

*Asociácia pre kultúru, vzdelávanie a komunikáciu (ACEC) je mimovládna organizácia, ktorej poslaním je budovať porozumenie, podporovať medzinárodnú kultúrnu výmenu, prehlbovať vzdelávanie a vytvárať priestor na ďalšie pokračovanie vzájomnej komunikácie. Vo svojej vzdelávacej činnosti sa ACEC zameriava na prípravu a uplatňovanie vzdelávacích a osvetových programov pre sociálne slabé skupiny, prevažne programy zamerané na rómsku menšinu na Slovensku.*